Michael Aastrup Jensen (V), 2013-12-12:
Tak for det, og tak for debatten i dag.
Den var jo ikke helt så positiv, som jeg måske kunne have håbet på, men måske var den som forventet.
Vi er jo i en situation, hvor vi sammen med, tror jeg, faktisk alle partier her i Folketinget til sidst blev enige om, at man skulle lægge brevmodellen død.
Brevmodellen var ikke den rigtige løsning.
At sende breve ud til 14-årige drenge om, at nu havde de downloadet noget ulovligt, ville ikke have nogen effekt.
Derfor igangsatte vi en dialog og en forhandling med daværende kulturminister Uffe Elbæk om, hvad vi så kunne gøre i stedet for.
Det var selvfølgelig en kulturpolitisk debat, for det her er kulturpolitik om, hvordan vi sikrer leveindtægten for vores gode folk, producenter inden for film, tv, musik og software, i en tid, hvor det desværre er alt, alt for nemt at lave et brud på deres copyright.
Der havde vi en dialog, vi havde en forhandling igennem lang tid om det her, men desværre uden resultat, og derfor følte vi os nødsaget til sammen med Dansk Folkeparti at melde klart ud og sige: Vi mener i hvert fald, at det er nødvendigt, at vi politisk tager klar stilling til nødvendigheden af at lave sådan en enhed.
For det her nytter altså ikke noget.
En samlet branche, de samlede interesseorganisationer kommer til os så at sige med hatten i hånden og siger, at deres medlemmer altså mister millioner af kroner hver eneste dag, og at vi bliver nødt til at gøre noget ved det.
Skulle vi så bare sidde og sige: Nå, ja, det må vi jo tage op i næste politiforlig – det nuværende udløber, tror jeg, i 2015 – og det må vi jo så lade de enkle politikredse om at se på osv.?
Nej, selvfølgelig ikke.
Det her er en politisk diskussion, og derfor er det også nødvendigt, at vi har politisk fokus på den, ligesom vi har haft det i lang tid på en lang række andre sager, hvor politiet også er involveret.
Derfor fremsatte vi det her beslutningsforslag – et beslutningsforslag, som jo ikke bare siger, at nu skal vi lave en enhed, og at den skal være på så og så mange personer osv.
Nej, det siger, at vi skulle undersøge, hvordan og hvorledes en sådan enhed skulle være.
Det er altså et ret mildt forslag, kunne man sige, men selv det ser ud til ikke at have en gang på jorden.
Man har jo lavet den her nødløsning.
Man gør det, at man har nogle kontaktpersoner ude i de enkelte politikredse, nogle personer, som vil arbejde med alle mulige andre ting, og så skal de kunne tale sammen en gang imellem.
Det vil jo overhovedet ikke have nogen effekt.
Det, der vil have en effekt, er at kigge på de svenske erfaringer og på erfaringerne fra London med, at man har en specialenhed med folk, som har ressourcerne, og som ikke mindst har viden til at håndtere de her meget, meget teknisk komplicerede sager.
Men det ser ud til, at vi ikke når langt.
Jeg er ked af det.
Jeg er ked af det, for jeg tror virkelig, at vi kunne have gjort en forskel her – en forskel, som kunne have sikret, at vi kunne have skaffet endnu flere penge til de danske producenter rundtomkring, som jo altså mangler penge.
Vi taler jo også om en branche, som har det rigtig, rigtig hårdt, en branche, som absolut trænger til at få løst sine udfordringer med, at folk altså ikke længere går ned og køber en cd eller en dvd-boks.
Næh, de kan downloade det gratis fra f.eks. torrentdatabaser eller på andre måder.
Og der er så svaret fra et flertal i Folketinget: Nå ja, det kan da godt være, men vi finder en løsning i 2015 eller senere.
Jeg synes simpelt hen, det er – undskyld, jeg siger det – lidt arrogant, og jeg synes, at man burde have været meget mere imødekommende over for de her folk, som kommer til os, end hvad man indtil videre ser ud til at være.
Derfor kan jeg bare skuffet se den realitet i øjnene, men i hvert fald love en ting, og det er, at Venstre og Konservative vil håbe på mirakler, og at vi vil fortsætte med arbejdet i udvalgsbehandlingen og så se på, om der måske ikke kunne være flertal på en eller anden måde.
Man skal jo en gang imellem være naiv optimist.